ИлъэсыщIэ тыгъэ
Бэрэжьей кIуам, щIышылэм и 13-м, «Адыгэ псалъэ» газетым и лэжьакIуэхэм «Акрополь» щэнхабзэ-зыгъэ-псэхупIэ центрым щагъэлъэпIащ Урысей Печатым и махуэмрэ ИлъэсыщIэр къызэрихьамрэ. Илъэс куэд щIауэ зэдэлажьэ, къалэмыр жану зыгъабзэ журналистхэм, газетыр екIуу зэхэзыгъэувэ IэщIагъэлIхэм, абы епха нэгъуэщI къалэнхэр зи пщэ къыдэхуэ лэжьакIуэ емызэшхэм пшыхь дахэ къахузэригъэпэщат «Адыгэ псалъэ» газетым и редактор нэхъыщхьэ ХьэфIыцIэ Мухьэмэд.
Газетым и унафэщIхэмрэ и лэжьакIуэхэмрэ къапщытэжащ 2015 гъэм редакцэм щекIуэкIа лэжьыгъэр, абы къытрадза хъыбар гъэщIэгъуэнхэр, къайхъулIахэмрэ зыхунэмысу къэнахэмрэ, апхуэдэуи дызэрыт илъэсым я мурадхэмрэ я Iуэхум щIэуэ халъхьэну ягугъэхэмкIэ зэдэгуэшащ. Пшыхьым хэтащ КъБР-м и Журналистхэм я зэгухьэныгъэм и унафэщI, «Адыгэ псалъэ» газетым и редактор нэхъыщхьэу илъэс 15-кIэ лэжьа, тхакIуэ цIэрыIуэ Мэзыхьэ Борис, Къэбэрдей-Балъкъэрым Гуманитар къэхутэныгъэхэмкIэ и институтым и щIэныгъэ лэжьакIуэ, филологие щIэныгъэхэм я доктор, профессор, литературовед БакIуу Хъанджэрий сымэ.
ХьэщIэхэм хъуэхъу псалъэкIэ захуигъэзащ «Акрополь»-м и унафэщI Къардэн Хьэсэн. Абы «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд фIыщIэ хуищIащ лъэпкъ Iуэхур игъэкIуатэу, адыгэбзэкIэ къыдэкI газет закъуэм и пщIэр иIэту зэрылажьэм папщIэ. ИлъэсыщIэ тыгъэу ХьэфIыцIэр Къардэн Хьэсэн хуэупсащ тхакIуэ цIэрыIуэ МэшбащIэ Исхьэкъ и IэдакъэщIэкIхэр щызэхуэхьэса, том 20 хъууэ иджыблагъэ дунейм къытехьа тхылъхэмкIэ.
Шыпш Нащхъуэ.
